Folketing
2002-02-08

Ordningen vil betyde en reduktion i antallet af ansatte under ordningen, men vi forventer at langt størstedelen vil kunne finde anden beskæftigelse. Et område, der kan sidestilles med hjemmeservicevirksomhedernes beskæftigelsesfelt, er den kommunale hjemmehjælp, hvor vi jo ved, at kommunerne har svært ved at finde tilstrækkeligt med arbejdskraft. Der vil dog stadig være mange, der fortsat vil benytte sig af hjemmeservice, selv om prisen stiger, og dermed sikre hjemmeservicevirksomhedernes fortsatte eksistens. Regeringens planer om at sikre hjemmehjælpsmodtagere en valgfrihed mellem den kommunale og private hjemmehjælp vil også skabe et nyt marked for hjemmeservicefirmaerne, så de vil kunne fortsætte. Lovforslaget giver en besparelse på 227 mio. kr. i år og herefter 282 mio. kr. årligt. Denne besparelse indgår i den finanslovaftale, der netop er indgået, og er dermed en del af den omprioritering af statens udgifter, som Venstre kan tilslutte sig. Jeg har rejst spørgsmålet om ikrafttrædelsestidspunktet over for ministeren, og jeg har forstået, at nu da den endelige vedtagelse af finansloven er rykket, vil regeringen ikke søge om dispensation fra 30-dages-reglen, og ikrafttrædelsesdatoen vil derfor blive ændret.